 Toyin lu ẹṣọ oju popo lalubami, aṣe ayederu ṣọja ni : Ọjọ kọkandinlọgbọn, oṣu yii, ni Toyin Ogunlana, ayederu ṣọja, yoo bẹrẹ si i jẹjọ iya manigbagbe to fi jẹ oṣiṣẹ ajọ ẹṣọ oju popo kan, Oje Ọlalekan, lọsẹ to kọja lasiko tiyẹn wa lẹnu iṣẹ.Awọn ọlọpaa fẹsun kan Toyin, ẹni ọgbọn ọdun, pe o pe ara ẹ ni ọmọ-ogun ilẹ yii lọjọ Iṣẹgun, Tusidee, to kọja, oun atawọn kan si lu Oje nibi ti ọkunrin naa ti n ṣiṣẹ tijọba ran an.Inspẹkitọ Oriyọmi Akinwale sọ fun kootu Majisreeti-agba to wa niluu Ado-Ekiti ti wọn wọ Toyin lọ pe ni nnkan bii aago mọkanla aarọ ni wahala naa ṣẹlẹ, ṣe ni olujẹjọ atawọn to ku ẹ ti wọn ti sa lọ bayii si fi waya ina lu ọkunrin naa.O ni lẹyin ti wọn ṣe e leṣe tọrọ si di tawọn agbofinro lo han pe Toyin ki i ṣe ṣọja, eyi lo si fi jẹbi ẹsun ifiyajẹni ati pipe ara ẹ ni nnkan ti ko jẹ.Nigba tọrọ kan olujẹjọ, o ni oun ko jẹbi, Amofin Ọlalekan Fagbitẹ si bẹbẹ fun beeli ẹ pẹlu ileri pe yoo maa wa fun gbogbo igbẹjọ.Majisreeti-agba Ọlanikẹ Adegoke gba beeli afurasi naa pẹlu ẹgbẹrun lọna igba naira N200,000 ati oniduuro meji, ninu eyi ti ọkan gbọdọ jẹ oṣiṣẹ ijọba onipele kejila. 